
Părintele Karl Rahner în Sacramentum mundi! spune că teologia 
este în mod necesar kerigmatică. Ea nu numai că are ca şi cuprins 
Cuvântul lui Dumnezeu, dar este şi o reflecţie sistematică, condusă 
metodic, despre Revelația dumnezeiască, despre credința noastră în 
ea. Teologia este o reflecţie critică şi responsabilă despre credinţă. Ea 
reflectează în mod critic, nu parenetic, asupra misterului mântuirii, 
participând activ la vestirea misterului lui Cristos în Biserică. 


În zilele acestui „Colocviu teologic ieşean”, am avut bucuria de 
a participa în aula Institutului Teologic Romano-Catolic la dezbaterea 
asupra misterului lui Cristos în zilele noastre. Cât mă priveşte, în co- 
municarea „Misterului lui Cristos în contextul teologiei actuale” am 
plecat de la Cristologia Conciliului Vatican II. Printre textele prezen- 
tate a fost şi mărturia plină de credinţă vie în Cristos Domnul a lui 
Paul al VI-lea. Din ea reiese pasiunea spirituală față de Persoana lui 
Isus Cristos a acestui apostol al zilelor noastre. 


Acum, la încheierea colocviului amintit, voiesc să imprim re- 
flecţiilor noastre cristologice dimensiunea kerigmatică specifică aces- 
tei discipline teologice. In acest sens am ales o altă mărturie, dată 

acum o sută nouă ani de un mare slujitor al lui Cristos, Părintele 
Longhaye P, S. J. Este testamentul său spiritual adresat confratelui P. 
Grandmaison, mărturie care vorbeşte de la sine. Iat-o: 


TESTAMENT SPIRITUAL 
lăsat de P. Longhaye S.J., Pr.-lui P. Grandmaison. 


„Indreptaţi-vă mereu privirea spre ţinta supremă a vieţii, care 
este Isus Cristos. În el sunt toate. 


Dacă acest testament ar avea putere de obligativitate, v-aş cere 
un singur lucru, unul singur: căutați în orice disciplină de studiu 
raportul ei cu Isus Cristos, căutaţi mijlocul mai mult sau mai puţin di- 
rect, dar totdeauna la îndemână, de a face din orice cunoaştere dobân- 
dită o mărturie în favoarea lui Isus Cristos. Toate celelalte sunt o curio- 
zitate mai mult sau mai puţin deşartă, deoarece este mai mult sau mai 
puţin incompletă şi, de aceea, demnă de a nu fi luată în seamă. Și chiar 
dacă bunul Dumnezeu vă va dărui patruzeci sau chiar cincizeci de ani 
de vigoare intelectuală, vor fi prea puţin pentru a-l studia pe Isus 
Cristos şi raporturile sale cu toate realitățile umane. 


Dorinţa mea arzătoare este aceasta: iubiţi-l pe Isus Cristos. Până 
la ultima suflare căutaţi să vă pasionaţi în fiecare zi mai mult de Per- 
soana sa. Studiaţi, cercetaţi, clarificaţi, explicaţi necontenit pentru voi 
şi pentru alţii bogăţiile sale infinite. Contemplaţi-l stăruitor până ce îl 
veţi şti pe dinafară, mai mult, până veţi fi asimilați de el, până la absor- 
birea voastră de către el. E1 să fie mereu centrul cugetărilor voastre, pun- 
ctul de sprijin al cunoştinţelor voastre, ţinta practică a studiilor voastre, 
de orice gen ar fi aceasta. Faceţi din el unica motivaţie teologică a vieţii 
voastre, argumentul ei suprem, arma biruitoare a apostolatului vostru. 


Profesor, predicator, scriitor, misionar sau mai ştiu eu ce..., anonim 
sau celebru, dedicat celor mai mari sau mai mici slujiri (ministere), să 
fiți cunoscut în sfera voastră de apostolat ca un om umplut şi cucerit 
de Isus Cristos, ca un om care cu timp şi - dacă ar fi posibil - fără timp, 

vorbeşte mereu despre Isus Cristos, dar nu oricum, ci din plinătatea 
inimii. Oricare ar fi inevitabila voastră parte de imperfecţiune, de incoe- 
rență umană, cel puţin să nu fiţi dintre aceia care deschid o prăpastie 
între inteligenţa lor şi inima lor, între doctrina lor şi viaţa lor. Să nu fiţi 
dintre aceia care au faţă de Învățătorul lor mai mult o pasiune intelec- 
tuală, un entuziasm mai mult estetic, ci dintre aceia care îl iubesc cu 
inteligenţa şi cu toată inima, (cu creierul şi cu toată sensibilitatea), 
dintre aceia care au curajul de a-i deschide total adâncul sufletului. 


Isus Cristos meditat, Isus Cristos cunoscut, Isus Cristos iubit cu 
o pasiune din ce în ce mai mare şi coerentă cu ea însăşi, iată programul 
tău, iubite confrate...., deoarece el te învredniceşte de a te chema într-un 
mod atât de vădit. Aceasta va constitui însăşi demnitatea vieții tale 
religioase, va reprezenta toată forța, mângâierea, bucuria şi puterea ta. 


Acesta este cuvântul testamentului meu; cuvânt grav, învăpăiat 
şi mângâietor, recomandarea supremă a unui om care se pregăteşte să 
treacă pragul strămutării”. 


9 septembrie 1890 Imprimatur:  Laudae, 8 mai 1967 
Sacerdos Alaphridus Ugge 
Vicar General 


